Retten i Helsingør måtte lørdag opgive grundlovsforhør af den sigtede tømrerlærling, der torsdag gik amok med en hammer.

Lørdag skulle den 27-årige tømrerlærling fremstilles til grundlovsforhør i retten i Helsingør. Men forhøret blev aflyst, fordi den unge mand var apatisk og ukontaktbar.

Imens er to ud af fem ofre for hans bersærkergang er stadig i livsfare. Det drejer sig om to ældre håndværkere, der blev slået ned, da tømrerlærlingen gik amok torsdag eftermiddag i Fredensborg på Nordsjælland.

»De to ligger stadig i kunstigt koma, og vi har ikke været i stand til at afhøre dem. Tilstanden for den ene er kritisk og for den anden meget kritisk,« siger Lau Lauritzen, Nordsjællands politi, til Ekstra Bladet.

Den 27-årige mand er varetægtsfængslet ’in absentia’ for drabsforsøg og grov vold. Han kørte galt under sin flugt fra politiet og pådrog sig flere kvæstelser, så lige nu er han selv i behandling på Vestre Fængsels sygeafdeling.

Dommer, anklager og forsvarer var lørdag mødt op i retten og blev enige om, at det var formålsløst at fremstille den 27-årige i forsøget på at få en forklaring fra ham.

»Han er blevet flyttet fra Rigshospitalet til Vestre Fængsels sygeafdeling, men han er i en sådan tilstand, at han ikke kan fremstilles. Han sidder op, men er helt ukontaktbar,« oplyste anklager Mie Kjær ifølge Ekstra Bladet.

Inden det planlagte retsmøde havde anklageren selv forsøgt at tale med den 27-årige i ventecellen, men det fik hun ikke noget ud af.

Læger havde ellers vurderet, at den 27-årige var klar til at blive afhørt.

Når han igen er til at få kontakt med, skal han fremstilles i retten. Han er foreløbig varetægtsfængslet indtil den 29. juli.

Ofrene for den sigtedes voldsrus var tre mandlige kolleger på 51, 55 og 60 år, og en mandling og kvindelig billist.

En af håndværkerne har tidligere fortalt til politiet, at han torsdag eftermiddag havde stået på et stillads ved en bygning ved torvet i Fredensborg. Han havde netop kigget på sit ur og så frem til, at der snart var fyraften.

Derefter blev alt sort. Indtil han vågnede ved, at han lå på gulvet og blødte fra baghovedet, fortalte anklager Margit Wegge tidligere i retten ifølge Fredensborg Amts Avis.

Den ældre håndværker fandt derefter sin anden kollega, som også var såret af et slag i hovedet. I en skurvogn fandt de deres tredje kollega, som også blødte fra et voldsomt slag i hovedet.

Efter at have overfaldet sine kolleger, er den 27-årige håndværkerlærling sigtet for at have overfaldet en mandlig bilist et andet sted i Fredensborg. Han slog manden med lægtehammeren og stjal hans bil.

Derfra kørte håndværkerlærlingen mod landsbyen Uvelse, hvor han ifølge Ekstra Bladet kørte ind foran en kvindelig bilist, så hun blev tvunget til at standse sin bil. Den unge mand åbnede hendes bildør og bad hende om at stå ud. Men før, hun kunne nå at reagere, slog han hende i hovedet med hammeren, trak hende ud af bilen og slog hende igen, før han smed hende i et buskads og kørte væk i hendes bil.

En patruljevogn fik øje på manden i nærheden af Farum og satte efter ham. Biljagten endte med, at den 27-årige mand kørte galt og pådrog sig lettere skader, blandt andet en brækket arm. Men manden var på det tidspunkt så ophidset, at han blev bedøvet af en akutlæge på stedet.